Folketing
2012-04-19

Det drejer sig om Dansk Ungdoms Fællesråd og Oplysningsforbundenes Fællesråd, som modtager efter de gældende regler henholdsvis 8,02 pct. og 3,05 pct. af de samlede tipsmidler. Regeringen vil med lovforslaget ændre dette til 7,95 pct. og 3,02 pct. Af bemærkningerne til lovforslaget fremgår det ellers, at ressortændring ingen betydning skal have for organisationerne. Man må gå ud fra, at der er tale om en regnefejl fra Kulturministeriets side og ikke et ønske om at ændre på de nuværende procentsatser. Venstre kan kun støtte forslaget, hvis det sikres, at forslaget ikke får økonomiske konsekvenser for modtagerne af tipsmidlerne. Venstre kan ikke støtte en pludselig, tilfældig og ikke mindst ubegrundet nedskæring for de enkelte organisationer. Blandt høringssvarene er der indkommet et meget fyldestgørende svar fra Dansk Ungdoms Fællesråd. Det undrer derfor os i Venstre, at ministeren ikke har lyttet til høringsbidraget og rettet det, som må betegnes som en regnefejl eller måske endda lidt sjusket arbejde. Vi afholder netop høringer i forbindelse med lovgivningsarbejdet, sådan at vi kan lovgive på det mest kvalificerede grundlag.